АҞӘА, рашәара 24 - Sputnik. Аԥсны Аҵәахбанк ауааԥсыра акредитқәа рзоужьра еиҭахацнаркуеит атәыла аекономика аҽарӷәӷәаны анапынҵа ԥарақәа анеиҳахалак ашьҭахь иҳәеит абанк ахантәаҩы Беслан Бараҭелиа.
"Аӡбра ҳадаҳкылеит акредиттә программақәа аанкылазарц, избанзар иахьа дҵа хаданы ҳаԥхьа иқәгылоу аклиент имаҵ ауроуп. Даҽакала иуҳәозар, ҳара иҳалшаӡом аԥара маҷны ианҳамоу аамҭазы акредитқәа шьоукы ирыҭаны, нас ҳбанкоматқәа ҭарцәны атәара. Убри азы раԥхьа атәанчаҩцәа, абиуџьет аусзуҩцәа ҳрызхыцроуп, алшара ҟалар, ҩаԥхьа апроект ҿыцқәа хацҳаркуеит", - иҳәеит иара.
Аԥсны Абанк ахантәаҩы ишиҳәаз ала, Аҵәахбанк аликвидра аганахьала аҭагылазаашьа еиҳа еиӷьхеит.
"Аҵәахбанк аҿы аҭагылазаашьа уадаҩуп, аха ҩба-хԥа шықәса раԥхьа изеиԥшраз аасҭа еиӷьуп. Жәашықәсала еиқәылоз апроблемақәа 1,5 миллиард мааҭ иаҟароу адефицит ахь икылнагеит. Усҟан еиқәылоз апроблемақәа макьана акыр шықәса абанк анырра арҭалоит", - иҳәеит Бараҭелиа.
Бараҭелиа иазгәеиҭеит абанк хыҵхырҭа хадас иамоу акредитазоужьра ауп ҳәа.
"Статистикала иааугозар, уажәы атәылаҿы аҭагылазаашьа шыуадаҩугьы, аԥкрақәа шыҟоугьы, анаплакқәа аус шырымуагьы, аклиентцәеи абанкоматқәеи рымаҵ аура аганахьала Аҵәахбанк аусура еиҳа иҭышәынтәалоуп ҵыԥх аасҭа. Уи зыбзоуроу хәыҷы-хәыҷла ари абанк ашьара ақәлара иахьаҿу ауп. Хымԥада, Амилаҭтә банк уи иацхраауеит, избанзар Аҵәахбанк аҟны атәанчахәқәеи ауалафахәқәеи ршәара апроцесс мҩаԥнагоит, уи зауа ауадаҩақәа рызцәырымҵларц азы адгылара ҟаҳҵоит", - инаҵишьит Бараҭелиа.
Аԥсны Аҵәахырҭатә банк ауааԥсыра акредитқәа рыҭара апроцесс ааннакылеит ԥхынгәы 1, 2019 шықәса инаркны аԥарақәа ахьазымхоз азы. Акредитқәа рзоужьра еиҭахацыркын ҳазҭоу ашықәс хәажәжкырамзазы, аха апандемиеи аҳәаақәеи раркра иахҟьаны ари апроцесс ҩаԥхьа иаанкылан.
Аԥкырақәа анаԥыххалак, атәылаҿ аекономикатә ҭагылазаашьа анеиӷьхалак акредитқәа роушьҭра еиҭахацыркхоит ҳәа азгәеиҭеит иара.
Иара убас шәаԥхьар ҟалоит:
Аԥсны аҵәахырҭатә банк акредиттә аалыҵ "Ахархәаратә" аиушьа
АҞӘА, ажьырныҳәа 17-Sputnik. Аиашахаҵаратә қьырсианра иаҵанакуа ауахәамақәа рҟны имҩаԥгахоит Иаса Қьырса Иӡаахра иазку анцәа имҵаныҳәара, абри атәы иҳәеит Аԥсны Аиашахаҵаратә уахәама аиҳабы аб Виссарион (Аԥлиа).
Арҭ амшқәа рзы ауахәамақәа рҟны имҩаԥысуа аныҳәарақәа Аӡаахра иадҳәалоуп. Ажәытәан Иаса Қьырса иирагьы иӡӡаахрагьы мышкы иазгәарҭон. Иара ихазы аҽӡаахра ԥсыхәа амамкәан иҟамызт. Аӡы иҽӡааихит, иҽҭишьит, уи ала адунеи аӡқәа зегьы ррыцқьаразы. Ари аныҳәазы ишыхьҭоугьы, изылшо, згәы иаҭаху аӡы иҭалоит ҩнуҵҟалагьы, цәеижьлагьы аҽрыцқьаразы.
Қьырса ныҳәа инаркны Аӡаахра аҟынӡа (ажьырныҳәа 7 инаркны 19-нӡа) иԥшьоу, ицқьоу амшқәа ҳәа ирышьҭоуп. Аныҳәа мышкы шыбжьоу чгара мшуп.
Аҽӡаахра амшныҳәаз Анцәа дхазҵо иргәаладыршәоит 30 шықәса ирҭагылаз Иаса Қьырса Галилеинтәи аӡиас Иордан ашҟа дышнеиз иҽӡааихырц азы. Иара аӡы данҭыҵуаз адунеи зегьы ирбарҭахеит Анцәа-Аб, Анцәа-Аԥа, аҳәыҳә асахьа зманы Иаса Қьырса ижәҩахыр иқәтәаз Анцәа-Иԥшьоу идоуҳа.
Аӡаахра амшныҳәа ақьырсианцәа иазгәарҭо иалагеит апостолтә аамҭақәа рзы. Ажәытәан Қьырсеи Анцәаибареи мышкны иҟан, аха аамҭақәак рыла ауахәама урҭ аныҳәақәа еиднагеит. Есышықәса Аӡаахра амш аҽни аухеи аиашахаҵаратә уахәамақәа рҟны аҵак дуӡӡа змоу аӡыԥшьара мҩаԥыргоит.
АҞӘА, ажьырныҳәа 17 - Sputnik. Аҟәа адендропарк аҿы икаҳаз аҵла афымцацәаҳәақәа хәба аԥхасҭа рынаҭеит, уи иахҟьаны Синопи Турбазеи рыбжьара иҟоу араион фымцалашарада иаанхеит ҳәа аанацҳауеит АУН "Амшынеиқәафымцамч".
Иазгәаҭоуп аԥхасҭа шроуз 10-тәи, 11-тәи афидерқәа (аихшарҭатә цәаҳәақәа - азгә.).
Аҭыԥ ахь инеит амашәыр ахҟьаԥҟьақәа аԥызхуа абригадақәа, афымцалашара амҽыша асааҭ 15:00 рҟынӡа еиҭашьақәдыргылоит рҳәеит.